P6_TA(2004)0061

Olukord Kuubas

Euroopa Parlamendi resolutsioon Kuuba kohta

Euroopa Parlament,

- võttes arvesse varasemaid resolutsioone Kuuba olukorra kohta, eriti 22. aprilli 2004. a resolutsiooni [1];

- võttes arvesse ELi eesistujariigi 26. märtsi ja 5. juuni 2003. a seisukohti teisitimõtlejate ja opositsiooni liikmete kinnipidamise kohta Kuubal ning Euroopa Liidu poolt ühehäälselt vastu võetud asjakohaseid meetmeid;

- võttes arvesse üldasjade nõukogu 16. juuni 2003. a järeldusi;

- võttes arvesse ELi 2. detsembri 1996. a ühist seisukohta 96/697/ÜVJP Kuuba kohta, mida on korrapäraselt uuendatud;

- võttes arvesse oma 28. oktoobri 2004. a resolutsiooni Guantanamo kohta [2];

- võttes arvesse oma kodukorra artikli 103 lõiget 2;

A. arvestades, et inimõiguste (sealhulgas kodanikõigused, poliitilised, majanduslikud, sotsiaalsed ja kultuurilised õigused) universaalsuse ja jagamatuse kaitse on siiani Euroopa Liidu üks peamisi eesmärke;

B. arvestades, et vanglates on ebainimlikes tingimustes ikka veel kümneid sõltumatuid ajakirjanikke, rahumeelseid teisitimõtlejaid ja inimõiguste kaitsjaid (kes kuuluvad demokraatliku opositsiooni ning enamus juhtudel on seotud Varela projektiga), ja arvestades, et mõned neist on tõsiselt haiged;

C. meenutab, et Euroopa Liit otsustas 2003. aasta juunis, pärast aprillis toimunud 75 teisitimõtleja arreteerimist ja vangistamist ning järgnenud kolme kaaperdaja kiiret hukkamist, rakendada Kuuba suhtes sanktsioone;

D. arvestades, et sõnavabadus ja kogunemiste vabadus on isiku põhiõigused;

E. arvestades, et Euroopa Parlamendi 2002. aasta Sahharovi auhinna pälvinud Oswaldo Payá Sardiñaselt on korduvalt ära võetud õigus Kuubalt lahkuda ja ta ei ole seega saanud vastata Euroopa Parlamendi ega teiste Euroopa Liidu organite kutsetele;

F. arvestades, et viimastel nädalatel on Kuuba võimud, rikkudes seega põhiõigust kogunemiste vabadusele, välja saatnud mitmeid Euroopa Liidu liikmesriikide parlamendiliikmeid, samuti humanitaarorganisatsioonide töötajaid, kes soovisid riiki siseneda demokraatliku opositsiooni liikmete ja Varela projektis osalejatega kohtumiseks, et seeläbi näidata oma toetust ja solidaarsust demokraatlike väärtuste kaitsmisele;

G. meenutab, et Guantanamo mereväebaasis hoitakse ikka veel sadu vange, mis tähendab kõige põhilisemate inimõiguste rikkumist, ja võttes arvesse Euroopa Parlamendi poolt selle kohta väljendatud seisukohti;

1. kutsub üles koheselt vabastama kõiki riigis olevaid poliitvange ja neid, keda on vangistatud veendumuste pärast, ja mõistab veel kord hukka sellised kinnipidamised, mis rikuvad kõige esmasemaid inimõigusi, eriti aga sõnavabadust ja poliitilist ühinemisvabadust;

2. soovitab nõukogul ja komisjonil jätkata kõigi vajalike algatuste tegemist nende isikute vabastamise nõudmiseks;

3. kordab, et Euroopa Liidu Kuuba poliitika eesmärgiks on endiselt inimõiguste ja põhivabaduste austamine, samuti pluralistlikule demokraatiale ülemineku toetamine ja püsiva majandusliku taastamise edendamine, mille eesmärgiks on Kuuba rahvastiku elatustaseme parandamine;

4. mõistab jäigalt hukka asjaolu, et Kuuba võimud saatsid kolm ELi liikmesriikide parlamendiliiget ja kaks valitsusväliste organisatsioonide esindajat riigist välja ja avaldab neile ning demokraatliku opositsiooni liikmetele oma toetust;

5. kordab kutset Euroopa Parlamendi 2002. aasta Sahharovi auhinna võitja Oswaldo Payá Sardiñasele ja nõuab, et Kuuba võimud annaksid talle vajaliku loa ühenduse institutsioonide külastamiseks;

6. on seisukohal, et praeguses olukorras on kõikide poliitvangide vabastamine, Payá Sardiñasele loa andmine ja märgatav progress saarel demokraatia ja inimõiguste ning põhivabaduste suunas põhitingimusteks, et Euroopa Liit vaataks üle 5. juunil 2003. a Kuuba kohta ühehäälselt vastu võetud ühise seisukoha ning meetmed;

7. rõhutab, et praegusel Ameerika Ühendriikide poolt Kuubale kehtestatud embargol on kahjustav mõju ja see tuleks seega tühistada;

8. rõhutab, et Kuuba poliitiline tulevik peab põhinema vaid selle kodanike tahtel;

9. teeb oma presidendile ülesandeks edastada käesolev resolutsioon nõukogule ja komisjonile, Kuuba valitsusele ning Kuuba Rahvaassambleele, samuti Euroopa Parlamendi 2002. aasta Sahharovi auhinna võitjale Oswaldo Payá Sardiñasele.

[1] Vastuvetud tekstid, P5_TA(2004)0379.

[2] Vastuvõetud tekstid, P6_TA(2004)0050.

--------------------------------------------------